Fakta: Det sker der, hvis politikerne ikke handler

Danmarks udledning af drivhusgasser forventes at være faldet med 46 procent i 2030 i forhold til FN’s basisår 1990, hvis politikerne ikke vedtager nye tiltag. Det viser en ny fremskrivning fra Energistyrelsen.

Regeringen og rød bloks mål er at reducere Danmarks drivhusgasudledninger med 70 procent. Dermed er der – uden nye tiltag - et gab på 24 procentpoint i 2030.

Når man ser alene på de ikke-kvoteomfattede sektorer – der blandt andet tæller landbrug, transport og husholdninger – forventes udledningerne at overstige de årlige delmål fra 2021 og frem.

Landbrugets udledninger er faldet med 16 procent fra 1990 til 2017 og vil falde meget let frem mod 2030, hvor udledningerne forventes at være faldet med 17 procent i forhold til 1990.

Transportens energiforbrug stiger omkring 0,2 procent årligt frem mod 2030. Og andelen af fossile brændstoffer i transporten falder kun en lille smule fra 95 procent i 2017 til 92 procent i 2030.

Husholdningernes energiforbrug til opvarmning forventes at falde 0,6 procent årligt trods en forventet stigning i boligarealet på 0,5 procent i samme periode. Effekten skyldes især fortsat effektivisering af bygninger og et forventet skift til mere effektive opvarmningsteknologier, primært varmepumper.

Kilde: Energistyrelsens ”Basisfremskrivning 2019: Energi- og klimafremskrivning frem til 2030 under fravær af nye tiltag”